Г.Е.Шашалова

Шет ауданы, Ақадыр кенті

«Балбөбек» бөбекжайы» КМҚК дефектологі

**БАЛАМЕН ҚАТЫНАС ҚҰРУДЫҢ ҚЫР-СЫРЫ**

Баршаңызға мәлім, қазір бүкіл әлем өте ауыр күндерді басынан өткізіп жатыр. Бүкіл әлем бойынша бұл ауыр індет күннен – күнге ушығып келеді.. Халқымыздың қауіпсіздігін қамтамсыз ету мақсатында біраз жұмыс орындар да жабылды. Біздің елімізде осы індеттен көп зардап шегіп отырғаны бәрімізге анық.

Осы кезеңде бала табиғатын тану, оны түсіну, жөнімен еркелету, шынайы қарым-қатынас құру, оның бойындағы бар ерекшелікті көре біліп, қабілетін дамыту, бағдарлау, ынталандыру–ұрпағының ертеңі үшін алаңдайтын парасатты ата-ананың игілікті әрекетін атап өткен жөн. Бала үшін бас ұстаз – ата-ана екенін, жақсы ата-ана бола білу аса жауапты іс екенін сезіну. Көп ата –ана баламен жұмысты белсене қолға алған. Қашықтықтан баламен бірге оқу, баламен ойнау, бірге кітап оқу, бірге сурет салу сияқты жұмыстар балаларға қуаныш сыйлайды.

Үйде отырып баламен қарым-қатынас құрудың қыр-сырын ақтарайық. Практикалық өнегемен қатар сөзбен әдіптеу де энергетикалық әсері зор құрал екенін есте тұтқан абзал. Бала күнделікті 5-8 мәрте жақындарының құшақтауын, себепсіз әңгімелесуін қажет етеді. Мұндағы басты қағида шынайы болу. Сол кезде мына сөздерді қолданған дұрыс:

Мен саған сенемін!

Мен өзіңмен мақтанамын!

Кез келген сәтте өзіңмен біргемін!

Ақылдым сол..! Ақылыңнан айналайын!

Мен өзіңмен ақылдасқым келеді;

Мұның да дұрыс шығар;

Сенің де қателесуге хақың бар;

Маған… (баланың бір қасиет-ерекшелігі) ұнайды;

Менен кез келген нәрсе туралы сұрауыңа болады;

Сені ұрыссам да, жақсы көремін;

Неге бұлай болды деп ойлайсың?

Ата-анамен қарым-қатынас баланың психикалық мінез-болмысын, ой-түсінігін, әлеуметтік ортадағы рөлін қалыптастыруда алғы шарт. Бұдан да маңыздысы, бала бойынан, өзін-өзі ұстауынан ата-анасымен қарым-қатынас деңгейін көруге болады. Яғни әке мен шешенің бірін-бірі толықтырып, ортақ тәрбиелеуі бүлдіршіннің қоршаған ортасына сенімін, сезім-күйін қалыптастырады. Баламен тілдесу, оған ерекше назар аудару – баланы бақытқа бөлеп, дамуын ілгерілететін, оның бойындағы бар потенциалын ашып, гүлдеуіне жағдай жасайды. Ата-ананың қолынан келмейтін іс болмайды.

«Біз үйдеміз» акциясын қолдайық.